2018. gada Noteikumi Nr.

Rīgā (prot. Nr.            . §)

***De minimis* atbalsta uzskaites un piešķiršanas kārtība
un *de minimis* atbalsta uzskaites veidlapu paraugi**

Izdoti saskaņā ar

Komercdarbības atbalsta kontroles

likuma 12.panta 5.punktu

Lauksaimniecības un lauku attīstības

likuma 5.panta septīto daļu

**I. Vispārīgie jautājumi**

1. Noteikumi nosaka:
	1. *de minimis* atbalsta uzskaites sistēmas (turpmāk – sistēma) saturu, sistēmas izveidošanas un uzturēšanas, sistēmas datu izmantošanas, aktualizācijas un informācijas aprites kārtību;
	2. lietotāju lomas un tiesības sistēmā;
	3. kārtību, kādā piešķir, bloķē un anulē sistēmas lietošanas tiesības;
	4. lietotāju piekļuves kārtību sistēmai;
	5. veidlapu paraugus.
2. Sistēma ir valsts informācijas sistēma, kas nodrošina centralizētu piešķirtā *de minimis* atbalsta uzskaiti elektroniskā veidā. Sistēmā uzkrāj informāciju par Latvijā piešķirto *de minimis* atbalstu komercsabiedrībām atbilstoši šādām *de minimis* atbalsta regulām (turpmāk visas kopā – *de minimis* regulas):
	1. Komisijas 2013.gada 18.decembra Regula (ES) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas regula Nr.1407/2013);
	2. Komisijas 2013.gada 18.decembra Regula (ES) Nr.1408/2013 par Līguma par Eiropas Savienības darbību 107. un 108.panta piemērošanu *de minimis* atbalstam lauksaimniecības nozarē (turpmāk – Komisijas regula Nr.1408/2013);
	3. Komisijas 2014.gada 27.jūnija Regula (ES) Nr.717/2014 par Līguma par Eiropas Savienības darbību 107. un 108.panta piemērošanu *de minimis* atbalstam zvejniecības un akvakultūras nozarē (turpmāk – Komisijas regula Nr.717/2014);
	4. Komisijas 2012.gada 25.aprīļa Regula (ES) Nr.360/2012 par Līguma par Eiropas Savienības darbību 107. un 108. panta piemērošanu *de minimis* atbalstam, ko piešķir uzņēmumiem, kuri sniedz pakalpojumus ar vispārēju tautsaimniecisku nozīmi (turpmāk – Komisijas regula Nr.360/2012).
3. Noteikumos lietotie termini:
	1. atbalsta pretendents – fiziska vai juridiska persona, kura veic vai plāno veikt saimniecisko darbību un pretendē uz *de minimis* atbalstu saskaņā ar kādu no *de minimis* regulām;
	2. *de minimis* atbalsta programma – atbalsta programma, kuras ietvaros komercdarbības atbalstu sniedz saskaņā ar kādu no *de minimis* regulām;
	3. ekonomiska vienība – Komisijas regulas Nr.360/2012 piemērošanas kontekstā savstarpēji saistītas komercsabiedrības, starp kurām pastāv funkcionāla, ekonomiska, juridiska vai cita saikne;
	4. komercsabiedrība – atbilstoši Komercdarbības atbalsta kontroles likuma 1.panta otrās daļas 5.punktam;
	5. komercdarbības atbalsta uzraudzības institūcija – Finanšu ministrija vai Zemkopības ministrija atbilstoši Komercdarbības atbalsta kontroles likuma 9.panta pirmās daļas 1.punktā un otrajā daļā noteiktajam kompetenču sadalījumam;
	6. viens vienots uzņēmums – atbilstoši Komisijas regulas Nr.1407/2013 2.panta 2.punktam, Komisijas regulas Nr.1408/2013 2.panta 2.punktam vai Komisijas regulas Nr.717/2014 2.panta 2.punktam.
4. Fiziskas personas datu apstrādes mērķis ir piešķirtā *de minimis* atbalsta uzskaite, kas izriet no *de minimis* regulu prasībām, un datu par komercsabiedrībām piešķirto *de minimis* atbalstu pieejamības nodrošināšana.
5. Šajos noteikumos noteikto pienākumu izpildei atbalsta sniedzējs, komercdarbības atbalsta uzraudzības institūcija un sistēmas administrators apstrādā šādus fiziskas personas datus:
	1. vārds, uzvārds;
	2. personas kods;
	3. citas ziņas, ja tas nepieciešams šo noteikumu 4. punktā noteiktā mērķa sasniegšanai.
6. Lai nodrošinātu sistēmas savietojamību ar citām saistītajām informācijas sistēmām, Finanšu ministrija normatīvajos aktos noteiktajos gadījumos slēdz starpresoru vienošanos vai sadarbības līgumu ar attiecīgās valsts informācijas sistēmas pārzini. Vienošanās vai līgumā nosaka datu apmaiņas kārtību, datu drošības nosacījumus un citas pušu tiesības un pienākumus.

**II. Lietotāju lomas un tiesības sistēmā**

1. Sistēmā ir šādas lietotāju lomas:
	1. atbalsta pretendents;
	2. atbalsta sniedzējs - atbalsta programmu ievadītājs;
	3. atbalsta sniedzējs - datu ievadītājs;
	4. atbalsta sniedzējs - datu apstiprinātājs;
	5. komercdarbības atbalsta uzraudzības institūcija - datu pārlūkotājs;
	6. komercdarbības atbalsta uzraudzības institūcija - datu rediģētājs;
	7. sistēmas administrators.
2. Atbalsta pretendentam sistēmā ir šādas tiesības:
	1. apskatīt pieejamo informāciju par sevi viena vienota uzņēmuma un ekonomiskās vienības līmenī;
	2. sagatavot, precizēt un apstiprināt elektronisku uzskaites veidlapu par sniedzamo informāciju *de minimis* atbalsta piešķiršanai (turpmāk – veidlapa) (1.pielikums) par sevi viena vienota uzņēmuma vai ekonomiskas vienības līmenī atbilstoši šo noteikumu 22. un 23. punktā norādītajam.
3. Atbalsta sniedzējam – atbalsta programmu ievadītājam sistēmā ir tiesības ievadīt informāciju par tā kompetencē esošajām *de minimis* atbalsta programmām.
4. Atbalsta sniedzējam - datu ievadītājam sistēmā ir šādas tiesības:
	1. veikt atbalsta pretendenta šo noteikumu 8.2.apakšpunktā minētajā veidlapā ietvertās informācijas un citu piemērojamā *de minimis* regulā iekļauto nosacījumu pārbaudi;
	2. pārbaudīt, vai atbalsta pretendenta kārtējā un iepriekšējos divos fiskālajos gados saņemtais *de minimis* atbalsts kopā ar plānoto nepārsniedz attiecīgajā *de minimis* regulā noteikto kopējo *de minimis* atbalsta summu un, ja attiecināms, nacionālā līmenī noteikto *de minimis* atbalsta slieksni;
	3. rezervēt atbalsta pretendentam plānoto *de minimis* atbalsta summu;
	4. reģistrēt atbalsta pretendentam piešķirto *de minimis* atbalsta summu;
	5. ievadīt datus par reģistrētā *de minimis* atbalsta summas grozījumiem vai reģistrēt datu izmaiņas citos reģistrētā *de minimis* atbalsta datos;
	6. normatīvajos aktos noteiktajos gadījumos sagatavot pārskatu par savas iestādes vai institūcijas piešķirto *de minimis* atbalstu.
5. Atbalsta sniedzējam - datu apstiprinātājam papildus šo noteikumu 10.punktā minētajām tiesībām sistēmā ir šādas tiesības:
	1. reģistrētā *de* *minimis* atbalsta summas grozījumu gadījumā pārbaudīt atbalsta sniedzēja - datu ievadītāja šo noteikumu 10.5. apakšpunktā minēto sistēmā ievadīto grozījumu *de minimis* atbalsta summā pareizību un, apstiprinot tos, reģistrēt izmaiņas;
	2. veikt masveida datu importu sistēmā par piešķirto *de* *minimis* atbalstu.
6. Atbalsta sniedzējs *de minimis* atbalsta uzskaitei sistēmā savā iestādē vai institūcijā var izmantot tikai šo noteikumu 7.4.apakšpunktā minēto lietotāju lomu vai abas šo noteikumu 7.3. un 7.4.apakšpunktā minētās lietotāju lomas. Vienam ierēdnim vai darbiniekam nedrīkst vienlaicīgi piešķirt šo noteikumu 7.3. un 7.4.apakšpunktā minētās lietotāju lomas.
7. Finanšu ministrijai kā komercdarbības atbalsta uzraudzības institūcijai - datu pārlūkotājam, veicot uzraudzības funkciju, sistēmā ir šādas tiesības:
	1. apskatīt pieejamo informāciju par komercsabiedrībām piešķirto *de minimis* atbalstu;
	2. normatīvajos aktos noteiktajos gadījumos sagatavot pārskatu par komercsabiedrībām piešķirto *de minimis* atbalstu.
8. Finanšu ministrijai kā komercdarbības atbalsta uzraudzības institūcijai - datu rediģētājam, veicot uzraudzības funkciju, papildus šo noteikumu 13. punktā minētajām tiesībām sistēmā ir šādas tiesības:
	1. aktualizēt informāciju, kas iekļauta sistēmas klasifikatoros;
	2. veikt izmaiņas sistēmā ievadītajos datos pēc atbalsta sniedzēja pieprasījuma, ja sistēmā noteikto ierobežojumu dēļ atbalsta sniedzējs pats nevar veikt nepieciešamās izmaiņas;
	3. veikt reģistrētā *de minimis* atbalsta summas korekciju sistēmā un ievadīt citus datus atbalsta sniedzēja vietā, ja atbalsta pretendents veidlapā norādījis, ka komercsabiedrība ir sadalīta divās vai vairāk komercsabiedrībās un nepieciešams veikt piešķirtā *de minimis* atbalsta summas korekciju, bet sākotnējā *de minimis* atbalsta sniedzējs vairs neeksistē (likvidācijas vai reorganizācijas rezultātā) un nav tā saistību pārņēmēja;
	4. īstenot sistēmas lietošanas rokasgrāmatā citas noteiktās tiesības.
9. Zemkopības ministrijai kā komercdarbības atbalsta uzraudzības institūcijai - datu pārlūkotājam, veicot uzraudzības funkciju, sistēmā ir šādas tiesības:
	1. apskatīt pieejamo informāciju par komercsabiedrībām piešķirto *de minimis* atbalstu;
	2. normatīvajos aktos noteiktajos gadījumos sagatavot pārskatu par komercsabiedrībām piešķirto *de minimis* atbalstu.
10. Zemkopības ministrijai kā komercdarbības atbalsta uzraudzības institūcijai - datu rediģētājam papildus šo noteikumu 15.punktā noteiktajam ir tiesības aktualizēt informāciju, kas iekļauta sistēmas klasifikatoros attiecībā uz Komisijas regulā Nr.717/2014 un Komisijas regulā Nr.1408/2013 nacionālā līmenī noteikto *de minimis* atbalsta slieksni.
11. Komercdarbības atbalsta uzraudzības institūcija, veicot uzraudzības funkciju, var izmantot tikai šo noteikumu 7.6.apakšpunktā minēto lietotāju lomu vai šo noteikumu 7.5. un 7.6.apakšpunktā minētās lietotāju lomas. Vienam ierēdnim vai darbiniekam nedrīkst vienlaicīgi piešķirt šo noteikumu 7.5. un 7.6.apakšpunktā minētās lietotāju lomas.
12. Atbalsta sniedzējs un komercdarbības atbalsta uzraudzības institūcija, ja nepieciešams, izstrādā iestādes iekšējo kārtību, kurā detalizētāk nosaka savai iestādei vai institūcijai atbilstošās lietotāju lomas, kā arī lietotāju tiesības un pienākumus.

1. Sistēmas administratoram sistēmā ir šādas tiesības:
	1. piešķirt un anulēt lietotāju tiesības atbalsta sniedzējiem un komercdarbības atbalsta uzraudzības institūcijai;
	2. bloķēt un atbloķēt lietotāju tiesības sistēmas lietotājiem;
	3. pēc nepieciešamības veikt sistēmas auditācijas pierakstu apstrādi.

**III. Sistēmā iekļaujamās informācijas apjoms, datu izmantošanas, aktualizācijas un informācijas aprites kārtība**

1. Atbalsta sniedzējs - atbalsta programmu ievadītājs vienas darbdienas laikā no tā kompetencē esošās *de minimis* atbalsta programmas spēkā stāšanās brīža sistēmā ievada šādu informāciju:
	1. *de minimis* atbalsta programmas nosaukumu un unikālo kodu;
	2. normatīvā akta, kurā ietverti attiecīgās *de minimis* atbalsta programmas nosacījumi, nosaukumu un datumu;
	3. *de minimis* atbalsta programmas spēkā esamības periodu;
	4. atbalsta sniedzējus, kuriem ir tiesības piešķirt *de* *minimis* atbalstu attiecīgās *de* *minimis* atbalsta programmas ietvaros.
2. Atbalsta sniedzējs - atbalsta programmu ievadītājs trīs darbdienu laikā pēc šo noteikumu stāšanās spēkā ievada sistēmā šo noteikumu 20.punktā minēto informāciju par tā kompetencē esošām *de minimis* atbalsta programmām, kuru ietvaros *de minimis* atbalstu varēja piešķirt sākot ar 2017.gada 1.janvāri, ja minētā informācija nav ievadīta sistēmā.
3. Atbalsta pretendents pirms pieteikuma iesniegšanas atbalsta sniedzējam *de minimis* atbalsta saņemšanai sistēmā sagatavo un apstiprina šo noteikumu 1.pielikumā minēto informāciju.
4. Atbalsta pretendents, aizpildot 1.pielikumā noteikto veidlapu sistēmā līdz 2020.gada 31.decembrim, papildus 22.punktā noteiktajam norāda tā kārtējā un divos iepriekšējos fiskālajos gados saņemto *de minimis* atbalstu viena vienota uzņēmuma līmenī vai ekonomiskas vienības līmenī, ja atbalsta pretendents saņēmis *de minimis* atbalstu saskaņā ar Komisijas regulu Nr.360/2012.
5. Atbalsta pretendents, piesakoties *de minimis* atbalstam līdz 2020.gada 31.decembrim, sistēmā pārbauda, vai tajā ir iekļauti dati par tam līdz 2019.gada 1.janvārim piešķirto *de minimis* atbalstu. Ja šie dati sistēmā nav iekļauti, atbalsta pretendents, sagatavojot veidlapu, tai pievieno (augšuplādē) attiecīgo atbalsta sniedzēju izsniegtās uzskaites veidlapas par *de minimis* atbalsta piešķiršanu.
6. Atbalsta pretendents, iesniedzot atbalsta sniedzējam pieteikumu *de minimis* atbalsta saņemšanai, pieteikumam pievieno sistēmā sagatavotās veidlapas (1.pielikums) izdruku vai norāda sistēmā izveidotās un apstiprinātās pretendenta veidlapas identifikācijas numuru.
7. Atbalsta pretendents ir atbildīgs par veidlapā sniegtās informācijas pilnīgumu un patiesumu.

1. Atbalsta sniedzējs, pārliecinoties par atbalsta pretendenta sniegtās informācijas patiesumu, lūdz atbalsta pretendentam precizēt veidlapā sniegto informāciju un iesniegt precizētu veidlapu, ja atbalsta pretendenta sniegtā informācija ir nepilnīga.
2. Ja atbalsta sniedzējs konstatē, ka atbilstoši atbalsta pretendenta veidlapā norādītajai informācijai atbalsta pretendentam plānotais *de minimis* atbalsts kopā ar kārtējā un divos iepriekšējos fiskālajos gados piešķirto *de minimis* atbalstu pārsniegtu attiecīgajā *de minimis* regulā noteikto summu vai nacionālā līmenī noteikto *de minimis* atbalsta summu, jaunu *de minimis* atbalstu nepiešķir.
3. Pēc šo noteikumu 10.1. un 10.2.apakšpunktā minētās pārbaudes un lēmuma pieņemšanas par *de minimis* atbalsta piešķiršanu atbalsta sniedzējs ievada un reģistrē sistēmā vienas darbdienas laikā vismaz šādu informāciju:
	1. atbalsta pretendenta, kas ir juridiska persona, reģistrācijas numuru un nosaukumu;
	2. atbalsta pretendenta, kas ir fiziska persona, personas kodu, vārdu un uzvārdu;
	3. vai atbalsts piešķirts projektam atbalsta programmas ietvaros vai kā individuāls atbalsts (atbalsta veids);
	4. atbalsta programmas nosaukumu, ja atbalsts piešķirts atbalsta programmas ietvaros;
	5. normatīvo aktu, saskaņā ar kuru piešķirts *de minimis* atbalsts;
	6. projekta identifikatoru, piemēram, atbalsta sniedzēja piešķirto projekta numuru, un projekta nosaukumu;
	7. Eiropas Savienības saimniecisko darbību statistiskās klasifikācijas (NACE 2.redakcija) kodu nozarei, kurā piešķirts *de minimis* atbalsts;
	8. atbalsta instrumentu;
	9. atbalsta nominālo summu;
	10. atbalsta bruto dotācijas ekvivalentu;
	11. datumu, kurā pieņemts lēmums par *de minimis* atbalsta piešķiršanu;
	12. *de minimis* regulu, saskaņā ar kuru piešķirts *de minimis* atbalsts;
	13. informāciju par atbalsta pretendenta noslēgto līgumu par vispārējas tautsaimnieciskas nozīmes pakalpojuma sniegšanu, ja atbalsta pretendents pretendē uz atbalstu saskaņā ar Komisijas regulu Nr.360/2012.
4. Ja atbalsta sniedzējs pēc pieteikuma saņemšanas un pirms lēmuma pieņemšanas par *de minimis* atbalsta piešķiršanu sistēmā veic *de minimis* atbalsta rezervāciju, atbalsta sniedzējs sistēmā ievada informāciju, kas norādītā šo noteikumu 29. punktā izņemot 29.7, 29.10, 29.11.apakšpunktos norādīto informāciju.

1. Ja atbalsta sniedzējs nav ievērojis šo noteikumu 29.punktā noteikto termiņu un atbalsta sniedzēja reģistrējamā *de minimis* atbalsta summa kopā ar citu sistēmā jau reģistrētu *de minimis* atbalstu (t.sk. kopā ar to *de minimis* atbalstu, kas reģistrēts pēc atbalsta sniedzēja, kurš nav ievērojis 29.punktā noteikto termiņu, lēmuma par *de minimis* atbalsta piešķiršanu pieņemšanas) pārsniedz attiecīgajā *de minimis* regulā noteikto *de minimis* atbalsta summu, *de minimis* atbalstu nepiešķir. Tādā gadījumā atbalsta sniedzējs, kurš nav ievērojis šo noteikumu 29.punktā noteikto termiņu, atceļ lēmumu par *de minimis* atbalsta piešķiršanu un gadījumā, ja veikta izmaksa, nodrošina atbalsta atgūšanu.
2. Atbalsta sniedzējs un komercdarbības atbalsta uzraudzības institūcija normatīvajos aktos noteiktajā kārtībā pēc Eiropas Komisijas, audita vai revīzijas iestādes vai citas iestādes vai institūcijas pieprasījuma sagatavo pārskatu par komercsabiedrībām piešķirto *de minimis* atbalstu un iesniedz to iestādei vai institūcijai, kas to pieprasīja.
3. Sistēmas datiem par atbalsta pretendentam līdz 2019.gada 1.janvārim piešķirto *de minimis* atbalstu ir informatīva nozīme un atbalsta sniedzējs lēmumu par *de minimis* atbalsta piešķiršanu pieņem, izvērtējot atbalsta pretendenta veidlapā norādīto informāciju par kārtējā un divos iepriekšējos gados saņemto *de minimis* atbalstu.
4. Finanšu ministrija nodrošina sistēmā reģistrēto datu pieejamību par komercsabiedrībām kārtējā un iepriekšējos divos fiskālajos gados piešķirto *de minimis* atbalstu viena vienota uzņēmuma vai ekonomiskas vienības līmenī.
5. Zemkopības ministrija kā komercdarbības atbalsta uzraudzības institūcija – datu rediģētājs aktualizē sistēmā šo noteikumu 16.punktā minēto informāciju vienas darbdienas laikā no attiecīgo izmaiņu spēkā stāšanās dienas.

**IV. Sistēmas izveidošana un uzturēšana**

1. Sistēmas turētājs un pārzinis ir Finanšu ministrija, kas veic šādus pienākumus:
	1. uztur sistēmu;
	2. nodrošina sistēmas pieejamību;
	3. nodrošina sistēmas pilnveidošanu.
2. Finanšu ministrija nodrošina sistēmas lietošanas rokasgrāmatas (programmas lietotāja dokumentācijas) izstrādi un aktualizēšanu.
3. Finanšu ministrija plāno sistēmas uzturēšanas izmaksas, organizē izmaiņu pieprasījumus, kā arī veic citas darbības, lai nodrošinātu sistēmas ilgtspēju.
4. Finanšu ministrija sistēmā ievadītos datus par piešķirto *de minimis* atbalstu glabā 10 gadus no individuālā *de minimis* atbalsta piešķiršanas dienas vai no pēdējā *de minimis* atbalsta piešķiršanas dienas attiecīgās *de minimis* programmas ietvaros.

**V. Sistēmas lietošanas tiesību piešķiršana un sistēmas lietotāju piekļuves kārtība**

1. Atbalsta pretendents piekļuvei *de minimis* sistēmai izmanto Valsts ieņēmumu dienesta Elektroniskās deklarēšanas sistēmu. Fiziskas personas identitātes pārbaudi elektroniskajā vidē veic saskaņā ar Ministru kabineta noteikumiem, kas nosaka kārtību, kādā Valsts ieņēmumu dienesta Elektroniskās deklarēšanas sistēmā identificē personas, kas iesniedz elektronisko dokumentu.
2. Sistēmas lietošanas tiesības atbalsta sniedzējiem un komercdarbības atbalsta uzraudzības institūcijām piešķir Finanšu ministrija.
3. Lai saņemtu sistēmas lietošanas tiesības, atbalsta sniedzējs vai komercdarbības atbalsta uzraudzības institūcija iesniedz Finanšu ministrijā iesnieguma veidlapu (2.pielikums).
4. Sistēmas administrators trīs darbdienu laikā pēc šo noteikumu 42. punktā minētā iesnieguma veidlapas saņemšanas izskata to, piešķir, anulē lietotāju tiesības vai atsaka iesnieguma izpildi, norādot pamatojumu atteikumam.
5. Atbalsta sniedzējs vai komercdarbības atbalsta uzraudzības institūcija trīs darbdienu laikā no iestādes vai institūcijas lietotāja amata vai darba tiesisko attiecību izbeigšanas dienas iesniedz Finanšu ministrijā šo noteikumu 42.punktā minēto iesniegumu lietotāju tiesību anulēšanai. Saņemot šo iesniegumu, sistēmas administrators anulē sistēmas lietošanas tiesības attiecīgajam atbalsta sniedzēja vai komercdarbības atbalsta uzraudzības institūcijas lietotājam.
6. Sistēmas administrators sistēmas drošības nolūkos bloķē lietotāju tiesības lietotājam, ja tas nav ievērojis sistēmas lietošanas noteikumus.

1. Sistēmas administrators atbloķē lietotāju tiesības lietotājam, ja drošības draudi sistēmai vairs nepastāv.

**VII. Noslēguma jautājumi**

1. Noteikumi stājas spēkā 2019.gada 1.janvārī.
2. Finanšu ministrija nodrošina šo noteikumu 34.punktā norādīto datu publisku pieejamību, sākot no 2020.gada 1.janvāra.
3. Atzīt par spēku zaudējušiem Ministru kabineta 2014.gada 2.decembra noteikumus Nr.740 “*De minimis* atbalsta uzskaites un piešķiršanas kārtība un uzskaites veidlapu paraugi” (Latvijas Vēstnesis, 2014, 251.nr.; 2016, 24.nr.).
4. Atzīt par spēku zaudējušiem Ministru kabineta 2015.gada 29.septembra noteikumus Nr.557 “*De minimis* atbalsta uzskaites un piešķiršanas kārtība lauksaimniecības nozarē” (Latvijas Vēstnesis, 2015, 199.nr.; 2016, 73.nr; 2017, 119.nr.).
5. Atzīt par spēku zaudējušiem Ministru kabineta 2015.gada 29.septembra noteikumus Nr.558 “*De minimis* atbalsta uzskaites un piešķiršanas kārtība zvejniecības un akvakultūras nozarē” (Latvijas Vēstnesis, 2014, 199.nr.; 2016, 73.nr.; 2017, 119.nr.).
6. Atzīt par spēku zaudējušiem Ministru kabineta 2014.gada 2.decembra noteikumus Nr.741 “*De minimis* atbalsta uzskaites un piešķiršanas kārtība komercsabiedrībām, kuras sniedz pakalpojumus ar vispārēju tautsaimniecisku nozīmi, un uzskaites veidlapu paraugi” (Latvijas Vēstnesis, 2014, 251.nr.).

Ministru prezidents Māris Kučinskis

Finanšu ministre Dana Reizniece-Ozola

Jenuševskis

67095478, jurijs.jenusevskis@fm.gov.lv